b'\n_START_ARTICLE_\nLo\xc5\xa1\xc4\x97jas\n_START_SECTION_\nSiu\xc5\xbeetas\n_START_PARAGRAPH_\n\xc4\xaetaigus, dinami\xc5\xa1kas ir provokuojantis \xe2\x80\x9eLo\xc5\xa1\xc4\x97jas\xe2\x80\x9c nusitaiko \xc4\xaf ribin\xc4\x97se situacijose esan\xc4\x8dius \xc5\xbemones, kurie yra \xc5\xbeymiai ar\xc4\x8diau m\xc5\xabs\xc5\xb3 nei gali pasirodyti i\xc5\xa1 pirmo \xc5\xbevilgsnio. Nusivyl\xc4\x99 ir nebeturintys ko prarasti filmo persona\xc5\xbeai ilgainiui atsiduria tiesiog per arti mirties ir padaro j\xc4\x85 pasipelnymo \xc4\xafrankiu. I\xc5\xa1 mirties galima lo\xc5\xa1ti. Kaip? Apie tai pasakoja filmo siu\xc5\xbeetas._NEWLINE_Vincentas yra geriausias greitosios pagalbos stoties darbuotojas, kurio aistra\xc2\xa0\xe2\x80\x93 \xc4\xafvairiausi azartiniai lo\xc5\xa1imai. Persekiojamas skolinink\xc5\xb3, jis priverstas imtis ko nors radikalaus, kad gr\xc4\x85\xc5\xbeint\xc5\xb3 nuolat pralo\xc5\xa1iamus pinigus. Vincentui gimsta id\xc4\x97ja sukurti su jo profesija susijus\xc4\xaf nelegal\xc5\xb3 \xc5\xbeaidim\xc4\x85. I\xc5\xa1 prad\xc5\xbei\xc5\xb3 makabri\xc5\xa1kas u\xc5\xbesi\xc4\x97mimas sudomina tik greitosios pagalbos darbuotojus, bet netrukus ima spar\xc4\x8diai pl\xc4\x97stis. Kolegos medikai tampa lo\xc5\xa1imo agentais, o Vincentas\xc2\xa0\xe2\x80\x93 bankininku. Finansiniai reikalai vis ger\xc4\x97ja, bet \xc5\xbeaidimui pasiprie\xc5\xa1ina gydytoja Ieva, su kuria Vincent\xc4\x85 sieja k\xc4\x85 tik u\xc5\xbesimezg\xc4\x99s aistringas ry\xc5\xa1ys. Netrukus jis bus priverstas lemtingai pasirinkti\xc2\xa0\xe2\x80\x93 \xc5\xbeaidimas ar meil\xc4\x97.'